# חוק עזר לבאקה אל גרבייה (תרנים אזוריים לאנטנות טלוויזיה), התשנ"ב - 1992

בתוקף סמכותה לפי סעיפים 22 ו-23 לפקודת המועצות המקומיות, וסעיפים 10 ו-12 לחוק הרשויות המקומיות )תרנים לאנטנות טלוויזיה ורדיו(, התשל"ו-1975 )להלן - החוק(, מתקינה המועצה המקומית באקה אל-גרבייה חוק עזר זה:

## הגדרות

**1.**  בחוק עזר זה -

"אדם מטעם המועצה" -אדם שראש המועצה קבע בכתב שהוא אדם מטעם המועצה לענין הוראות חוק עזר זה:

"בית" ו"דירה" -כמשמעותם בסעיף 52 לחוק המקרקעין, התשכ"ט-1969;

"בעל נכס" -אחד או יותר מאלה:

1. הבעל הרשום של הנכס;
2. אדם המקבל או הזכאי לקבל הכנסה מנכס או שהיה מקבלה אילו היה הנכס נותן הכנסה, בין בזכותו ובין כמורשה, כנאמן או כבא כוח;
3. בעל דירה;
4. שוכר או שוכר משנה ששכר את הנכס לתקופה של עשר שנים או יותר;

"מהנדס" -אדם שמינתה המועצה למלא את תפקידי המהנדס לענין חוק עזר זה, כולם או מקצתם;

"מועצה" -המועצה המקומית באקה אל-גרבייה;

"מפקח" -אדם שראש המועצה מינהו בכתב למפקח לענין הוראות חוק עזר זה;

"נכס" -בנין, בית, קרקע, וכן חלק מבנין, מבית ומקרקע, המהווים יחידת רישום נפרדת בספרי רישום המקרקעין, למעט רחובות הנמצאים בתחום המועצה; בהעדר רישום נפרד אולם קיימת חלוקה פנימית של הנכס מכוח הסכם בין הבעלים או בהתאם לתכנית בנין עיר, יראו חלק הנובע מחלוקה כאמור כנכס לענין חוק עזר זה;

"ראש המועצה" -לרבות מי שראש המועצה העביר אליו בכתב את סמכויותיו לפי חוק עזר זה, כולן או מקצתן;

"רחוב" -לרבות דרך, כביש, שדרה, סמטה, משעול לרוכבים או להולכי רגל, ככר, חצר, טיילת, ומקום פתוח שהציבור משתמש בו או נוהג לעבור בו או רשאי להיכנס אליו;

"שנה" -תקופה שתחילתה ב-1 בינואר וסיומה ב-31 בדצמבר באותה השנה;

"מקלט טלוויזיה" -מקלט טלוויזיה או מקלט רדיו;

"תורן אזורי" -כמשמעותו בחוק.

## חיבור נכס לתורן אזורי

**2.**

1. הקימה המועצה או אדם מטעמה תורן אזורי, רשאים הם, לאחר מסירת הודעה חתומה בידי ראש המועצה למחזיק במקלט טלוויזיה )להלן - המחזיק( על הכוונה לחבר את מקלט הטלוויזיה לתורן האזורי, לחבר נכס שיש בו טלוויזיה לתורן האזורי, ולגבות את האגרות והתשלומים האחרים בעד החיבור כאמור והשימוש בו, לפי השיעורים שייקבעו.
2. בעל נכס המתנגד להתחבר לתורן אזורי, ישלח על כך הודעה בכתב לראש המועצה תוך 7 ימים מיום שנמסרה לו ההודעה כאמור בסעיף קטן )א(.

## אגרת חיבור ואגרת שירותים

**3.**

1. בעד חיבור מקלט טלוויזיה לתורן אזורי, ישלם המחזיק למועצה 30 ימים לפני המועד המשוער לחיבור כפי שנמסר בהודעה לפי סעיף 2)א(, אגרת חיבור בשיעור שייקבע.
2. על אף האמור בסעיף קטן )א(, חובר מקלט טלוויזיה לתורן אזורי והמחזיק לא שילם אגרת חיבור, ישלם המחזיק אגרת חיבור לא יאוחר מ-7 ימים ממועד החיבור.
3. מחזיק שנכסו חובר לתורן אזורי, ישלם לא יאוחר מ-2 בינואר בכל שנה לאחר מועד החיבור, אגרת שירותים שנתית בשיעור שייקבע, בתשלום אחד או בתשלומים שתקבע המועצה, שהראשון בהם ישולם לא יאוחר מה-2 בחודש שאינו זוגי במנין חדשי השנה, מיד לאחר מועד החיבור, ויתר התשלומים לאותה שנה ישולמו כסדרם ב-2 בכל חודש שאינו זוגי לאחר התשלום הראשון.
4. חובר מקלט טלוויזיה לתורן אזורי אחרי 30 ביוני בשנה פלונית, תשולם מחצית אגרת השירותים לאותה השנה תוך 7 ימים ממועד החיבור.

## בדיקה וחיבור מקלט טלוויזיה

**4.**  מחזיק ששילם למועצה או לאדם מטעמה אגרת חיבור ואגרת שירותים, ויש לו יסוד סביר להניח שחיבור מקלט הטלוויזיה שברשותו לתורן האזורי אינו פועל כהלכה, רשאי לדרוש בדיקת החיבור; הבדיקה והחיבור ייעשו בידי המועצה או בידי אדם מטעמה, לפי הענין, ועל חשבונם.

## אחזקת תורן אזורי

**5.** המועצה או אדם מטעמה שהקימו תורן אזורי, ישאו באחריות אחזקתו והפעלתו התקינים, ולצורך זה, יבדקו, יתקנו ויחליפו על חשבונם כל אבזר בתורן אזורי.

## בעלות על תורן אזורי

**6.**

1. תורן אזורי הוא רכוש המועצה או אדם מטעמה.
2. לא יותקן, לא ייבדק, לא יוחלף ולא יוסר אבזר בתורן אזורי, אלא בידי המועצה או אדם מטעמה.
3. לא יבדוק אדם, לא יחליף, לא יסיר, לא ישחית, לא ישבור ולא יקלקל תורן אזורי וכל אבזר שבו.

## סמכויות בהתקנת תורן אזורי

**7.**

1. בכפוף לאישור ראש המועצה או המהנדס ולאמור בסעיף קטן )ב(, רשאים המועצה או אדם מטעמה, לעשות את אלה, ובלבד שלא יעשו עבודה אלא אם כן היא דרושה להסרת מכשולים ולצורך התקנת תורן אזורי -
   1. להניח צינורות וכבלים מתחת לרחוב;
   2. לבצע עבודה במבנה או במיתקן שמתחת לרחוב, לרבות הריסתם;
   3. להניח צינורות וכבלים המחברים נכס לתורן אזורי, ולהעבירם דרך קרקע או מתחתיה, וכן להעבירם צמוד לקירות החיצוניים של הנכס.
2. הודעה בכתב על הכוונה לבצע עבודות כאמור בסעיף קטן )א(, תימסר לבעל הנכס בזמן סביר מראש.

## סמכות כניסה

**8.**

1. ראש המועצה, המהנדס או מפקח או עובד המועצה שנתמנה בידי ראש המועצה לענין חוק עזר זה, רשאים להיכנס לנכס או למקום אחר בתחום המועצה, בכל עת סבירה, כדי לבצע עבודה לפי חוק עזר זה, בין בעצמם ובין באמצעות שליחיהם ופועליהם.
2. לא יפריע אדם לראש המועצה, למהנדס, למפקח, ולעובד המועצה כאמור בסעיף קטן )א(, לשליחיהם ולפועליהם ולא ימנע בעדם מהשתמש בסמכויותיהם לפי הוראות חוק עזר זה.

## דרישה לביצוע עבודה

**9.**

1. ראש המועצה, המהנדס, מפקח או עובד המועצה כאמור בסעיף 8, רשאים לדרוש, בהודעה בכתב, ממי שעשה מעשה בניגוד להוראות חוק עזר זה, לבצע עבודה הדרושה לשם החזרת המצב לקדמותו.
2. בהודעה לפי סעיף קטן )א( יצויינו התנאים, הפרטים, המועד ואופן ביצוע העבודה.
3. מי שקיבל הודעה כאמור, חייב למלא אחריה במועד שנקבע בה.

## התקשרות

**10.** המועצה או אדם מטעמה רשאים להתקשר בחוזה מיוחד עם מחזיק המבקש להתחבר לתורן אזורי ולקבוע בו תנאים.

## ניתוק חיבור

**11.**

1. לא סילק מחזיק במועד את הסכומים שחוייב בהם לפי הוראות חוק עזר זה, רשאית המועצה או אדם מטעמה לנתק את חיבור נכסו מתורן אזורי, ובלבד שנמסרה לו התראה שלפיה הוא נדרש לשלם את החוב תוך שבעה ימים מיום מסירתה והוא לא עשה כן.
2. חיבור שנותק לא יחודש אלא לאחר תשלום כל הסכום המגיע מהמחזיק.

## מסירת הודעה

**12.** מסירת הודעה לפי חוק עזר זה תהא כדין אם נמסרה לידי האדם שאליו היא מכוונת, או נמסרה במקום מגוריו או במקום עסקיו הרגילים או הידועים לאחרונה לאחד מבני משפחתו הבוגרים, או לידי אדם בוגר העובד או המועסק שם, או נשלחה בדואר במכתב רשום הערוך אל אותו אדם לפי מען מקום מגוריו או עסקיו הרגילים או הידועים לאחרונה; אם אי אפשר לקיים את המסירה כאמור תהא המסירה כדין אם הוצגה ההודעה במקום בולט באחד המקומות האמורים או על הנכס שבו היא דנה, או פורסמה בשני עתונים יומיים לפחות, הנפוצים בתחום המועצה, שאחד מהם לפחות הוא בשפה העברית.

## עונשין

**13.** העובר על הוראה מהוראות חוק עזר זה, דינו - קנס 900 שקלים חדשים, ואם היתה העבירה נמשכת, דינו - קנס נוסף 36 שקלים חדשים לכל יום שבו נמשכת העבירה לאחר שנמסרה לו עליה הודעה בכתב מאת ראש המועצה או לאחר הרשעתו.

כ"ט באייר התשנ"ב )1 ביוני 1992(

סמיר דרויש

ראש המועצה המקומית

באקה אל-גרבייה